Η νεράιδα και το παλικάρι

Η νεράιδα και το παλικάρι είναι τίτλος ελληνικής αισθηματικής κωμικής ταινίας του 1969 σε σκηνοθεσία Ντίνου Δημόπουλου και σενάριο Λάκη Μιχαηλίδη. Πρωταγωνιστούν οι: Αλίκη Βουγιουκλάκη, Δημήτρης Παπαμιχαήλ, Διονύσης Παπαγιαννόπουλος και Γιάννης Αργύρης. Η ταινία λαμβάνει χώρα σε ένα χωριό της Κρήτης.

 Πλοκή 
Ο Ρουμελιώτης αστυνομικός διοικητής Καρακώστας (Νίκος Τσούκας) φτάνει στην Κρήτη, όπου αναλαμβάνει ενωματάρχης χωροφυλακής. Στο χωριό αυτό, υπάρχει μια μεγάλη βεντέτα που κρατάει αιώνες ανάμεσα στους Βροντάκηδες και τους Φουρτουνάκηδες. Η καθεμία από τις δύο οικογένειες κρατά μακριά τα παιδιά της για να μη τύχει και αγαπηθούν, ο άρχοντας Φορτουνάκης (Διονύσης Παπαγιαννόπουλος) την κόρη του, Κατερινιώ (Αλίκη Βουγιουκλάκη), η οποία είναι η μασκότ του χωριού, και ο άρχοντας Βροντάκης (Γιάννης Αργύρης) τον γιο του, Μανούσο (Δημήτρης Παπαμιχαήλ), τον οποίο έστειλε από μικρό παιδί στην Αθήνα. 

Ο Φουρτουνάκης προξενεύει την Κατερινιώ με τον Σκανταλάκη (Σπύρος Καλογήρου) στα Χανιά, ο οποίος όμως είναι αγριάνθρωπος και δεν αρέσει στην Κατερινιώ. Εντωμεταξύ, ο Μανούσος που κατεβαίνει από την Αθήνα, μετά από κάλεσμα των γονιών του, για να τον προξενέψουν με την κόρη του Κωνσταντογιωργάκη (Νίκος Πασχαλίδης), τη Λενιώ (Ευαγγελία Σαμιωτάκη), βρίσκεται τυχαία στο γλέντι του αρραβώνα, αντικρίζει για πρώτη φορά την Κατερινιώ και την ερωτεύεται. Με την βοήθεια του Μανωλιού (Αλέκος Τζανετάκος), ο οποίος είναι ο μπάτλερ της οικογένειας των Βροντάκηδων, φτάνει στο μπαλκόνι του σπιτιού της. Εκείνη του συστήνεται, αλλά αυτός δεν αποκαλύπτει την ταυτότητά του πέρα του ότι είναι από χωριό, για να μην τον ανακαλύψει. Αποφασίζουν να βγουν ραντεβού έξω από ένα μοναστήρι, όπου ο Μανούσος, μην μπορώντας να κρατήσει άλλο το μυστικό του, της αποκαλύπτει την ταυτότητά του. Θυμωμένη, η Κατερινιώ τον κυνηγάει με το δίκαννο προσπαθώντας να τον σκοτώσει. Όμως ο παπάς της ενορίας του χωριού, ο πάτερ Νικόλας (Νότης Περγιάλης), της λέει ότι η αγάπη είναι ένα από τα μεγαλύτερα δώρα του Θεού, και ότι για χρόνια έλεγε να σταματήσει το μίσος.

Στην πορεία, ο Μανούσος καταφτάνει στο σπίτι του για να αρραβωνιαστεί με τη Λενιώ, όμως αυτός έχει ερωτευτεί την Κατερινιώ. Για να την κάνει να ζηλέψει, ο Μανούσος κάνει ψέματα ότι παντρεύεται την Λενιώ. Η Κατερινιώ, μαθαίνει για τον αρραβώνα στο σπίτι των Βροντάκηδων, και παραβρίσκεται στο γλέντι μεταμφιεσμένη σε άντρα για να επέμβει. Αλλά τελικά η ταυτότητά της αποκαλύπτεται και φεύγει τρέχοντας από την έπαυλη με τους Βροντάκηδες να την κυνηγάνε. Τελικά, φτάνει στο καπηλειό του πατέρα της, όπου την περιμένει μαζί με τον Σκανταλάκη. Εκεί, αποκαλύπτει σε όλους ότι βαρέθηκε το μίσος και φιλάει τον Μανούσο. Ο Φουρτουνάκης κλείνει την Κατερινιώ στην υπόγα και ο Βροντάκης στέλνει τον Μανούσο πίσω στην Αθήνα, όμως αυτός με τον Μανωλιό έχουν καταστρώσει ένα σχέδιο για να κλέψουν την Κατερινιώ. Μετά την αρπαγή της Κατερινιώς, φτάνουν στο μοναστήρι, όπου παντρεύονται κρυφά και κάνουν ότι αυτοκτονούν. Το άλλο πρωί, ο πάτερ Νικόλας χτυπά την καμπάνα πένθιμα και οι οικογένειες καταφθάνουν, όπου ο παπάς τους αποκαλύπτει ότι παντρεύτηκαν, αλλά για να μην γίνει ο γάμος τους αιτία για να χυθεί αίμα, θυσιάστηκαν. Τελικά, η θεία της Κατερινιώς, Δέσποινα (Τζόλυ Γαρμπή), ανακαλύπτει ότι είναι ακόμη ζεστοί. Το ζευγάρι συνέρχεται και τελικά παντρεύονται. Η ταινία τελειώνει με τον Σκανταλάκη να προσπαθεί να σκοτώσει τον Μανούσο με μαχαίρι, αλλά τελικά να πέφτει στην θάλασσα.

Διανομή
ΗθοποιόςΡόλοςΑλίκη ΒουγιουκλάκηΚατερινιώ ΦουρτουνάκηΔημήτρης ΠαπαμιχαήλΜανούσος ΒροντάκηςΔιονύσης ΠαπαγιαννόπουλοςΦουρτουνάκης (πατέρας Κατερινιώς)Σπύρος ΚαλογήρουΣκανταλάκης (υποψήφιος γαμπρός)Γιάννης ΑργύρηςΒροντάκης (πατέρας Μανούσου)Νίκος Τσούκαςενωμοτάρχης ΚαρακώσταςΤζόλυ ΓαρμπήΔέσποινα Φουρτουνάκη (θεία Κατερινιώς)Αλέκος ΤζανετάκοςΜανωλιός (υπηρέτης Βροντάκη)Νότης Περγιάληςπάτερ ΝικόλαςΦοίβος ΤαξιάρχηςΛεβεντάκης (πρόεδρος χωριού)Ευαγγελία ΣαμιωτάκηΛενιώ Κωνσταντογιωργάκη (υποψήφια νύφη)Ειρήνη ΚουμαριανούΜαριγώ Βροντάκη (μητέρα Μανούσου)Χρήστος ΣτύπαςΑποστόλης (χωροφύλακας)Θάνος ΓραμμένοςΜαθιός (υπηρέτης Φουρτουνάκη)Μήτση ΚωνσταντάραΜερόπη (προξενήτρα)Στράτος ΠαχήςσυμβολαιογράφοςΝίκος ΠασχαλίδηςΚωνσταντογιωργάκης (πατέρας Λενιώς)Κώστας ΣαββαΐδηςΣτέφανος (φίλος Μανούσου)Γιώργος Χαραλαμπίδηςκαπετάνιος

 Παραγωγή 
Στους τίτλους αρχής αναφέρονται 2 ονόματα ηθοποιών που δεν εμφανίζονται στη ταινία: της Νίτσας Μαρούδα και της Ρένας Πασχαλίδου.

Τα γυρίσματα έγιναν στον Άγιο Νικόλαο Λασιθίου, με εξαίρεση κάποιες σκηνές που γυρίστηκαν στο Κολυμβάρι Χανίων, το ενετικό λιμάνι Χανίων και στην Παναγία την Κερά στην Κριτσά. Το σπίτι των Φουρτουνάκηδων ήταν το σπίτι του σκηνοθέτη Νίκου Κούνδουρου στο Μιραμπέλο Λασιθίου. Κατά την διάρκεια των γυρισμάτων, η Αλίκη ήταν έγκυος στον γιο της, Γιάννη Παπαμιχαήλ. Σε ορισμένες σκηνές, οι οποίες δεν μπορούσαν να γυριστούν λόγω της φουσκωμένης της κοιλιάς, την αντικατέστησε η Μίτση Καρρά. Σε άλλες σκηνές, η Αλίκη φορούσε φαρδιά φορέματα, για να μην φαίνεται η κοιλιά της.

Παρόλο που λαμβάνει χώρα στην Κρήτη, η μουσική δεν είναι κρητική, αλλά νησιώτικη. Συνολικά, η ταινία έκοψε 626.540 εισιτήρια την πρώτη ημέρα προβολής της. 

Η ταινία είναι βασισμένη στο δράμα Ρωμαίος και Ιουλιέτα του Σαίξπηρ.

 Εξωτερικοί σύνδεσμοι 
 Η νεράιδα και το παλικάρι στο Finosfilm.com
 Η νεράιδα και το παλικάρι στην Ταινιοθήκη της Ελλάδος

 Παραπομπές 

Κατηγορία:Ελληνικές ταινίες της δεκαετίας 1960
Κατηγορία:Ταινίες του 1969
Κατηγορία:Ελληνόφωνες ταινίες
Κατηγορία:Ταινίες σε σκηνοθεσία Ντίνου Δημόπουλου
Κατηγορία:Ταινίες σε σενάριο Λάκη Μιχαηλίδη
Κατηγορία:Ταινίες με μουσική σύνθεση Νίκου Μαμαγκάκη
Κατηγορία:Ταινίες γυρισμένες στην Ελλάδα
Κατηγορία:Ταινίες παραγωγής Φίνος Φιλμ
Κατηγορία:Ελληνικές αισθηματικές κωμικές ταινίες
Κατηγορία:Ελληνικές αισθηματικές ταινίες